Jong strandgangers red tiener uit seeArgieffoto: Christo Brits Die Nasionale Seereddingsinstituut (NSRI) het twee jong mans van die Wes-Kaap as helde vereer nadat hulle Sondag ŉ 16-jarige meisie uit die see by Bakoven, Kaapstad, gered het. Volgens David Rosenberg, adjunk-stasiebevelvoerder van NSRI in Bakoven, het die meisie van Observatory, Kaapstad, vermoedelik op die rotse gegly, haar balans verloor en in die water geval. Wihan Koegelenberg (23) van die Paarl en Kyle Feldman (24) van Durbanville het die dag saam met hul meisies op die strand vertoef toe ŉ verbyganger hulle vertel ŉ meisie is besig om te verdrink. “Koegelenberg en Feldman het na die rotse gehardloop en die meisie tussen die rotse in die water sien spartel. Haar kêrel (18) van Houtbaai het haar probeer help, maar die gladde rotse en rowwe seegolwe het sy reddingspoging belemmer,” vertel Rosenberg. “Koegelenberg en Feldman het in die see ingegaan om die meisie uit die water te red.” Tyra-Lee Penny (16) van Claremont, ŉ NSRI-lewensredder, en haar kêrel, Ethan Klerck (16) van Rondebosch, het intussen ook op die toneel met ŉ reddingsboei opgedaag. Klerck het die reddingsboei na die twee vriende en meisie wat steeds in die water was, gegooi. “Hulle kon die meisie veilig op die strand kry.” Die polisie, Kampsbaai-sekuriteit, plaaslike nooddienste en ER24 is ook na die toneel ontbied. “Die Bakoven-NSRI het die meisie en haar kêrel vir hipotermie en kneusplekke behandel. Hulle familielede is daarna gebel om hulle te kom haal.” Koegelenberg en Feldman het albei skrape, snye en kneusplekke opdoen. Die NSRI het dié twee manne geloof vir hul vinnige reaksie en beskryf hulle as “barmhartige Samaritane”.